laion/Wikipedia-Exotic huggingface dataset:
דרך ואצי

דרך ואצי או ואצי אוט (בהונגרית: Váci út) היא שדרה ארוכה ועמוסת תנועה של בודפשט, המתחילה מהשדרה הגדולה (בכיכר ניוגטי) ועוברת צפונה במקביל לדנובה, באורך של 12 ק"מ בערך, עד לגבול העיר בודפשט. היא נמשכת דרך דונאקסי (Dunakeszi), על כביש ראשי 2, המוביל לעיר ואץ (שנתנה את שמה לשדרה). בקטע קצר (כ-650 מטר) הדרך מהווה את קו הגבול של רובע 6 ורובע 13, לאחר מכן עוברת ברובע 13 ולאחר מכן ברובע 4. תחילה בשישה, ולאחר מכן בארבעה נתיבים. הקטע הצפוני של קו המטרו M3 עובר ברובו מתחת לדרך ואצי. יש לאורכה שבע תחנות מטרו מכיכר ניוגטי ועד לשער אויפשט (כיום רובע 4). באחרון חוצה אותה קו הרכבת לאסטרגום, שחוצה את גשר הרכבת המחבר (הצפוני) בהמשך. דרך ואצי, כביש היציאה העתיק של בודפשט (לשעבר: העיר פשט), המשיכה מעבר לגבולות העיר בכיוון כללי צפון-דרום לכיוון העיר ואץ בצפון המדינה. במהלך המאה ה-19 חברות תעשייתיות חשובות התיישבו לאורך דרך ואצי בקטע של רובע 13. מפעל המכונות לאנג (Láng), מפעל הברגים, מפעל הפלדה ההונגרי, תעשיית הקנבס, היוטה והטקסטיל, מפעל הסוללות, מפעל המספנה והמנוף ההונגרי. טונגסרם ועוד. לפני מסירת גשר מגיירי בשנת 2008, הורחב הכביש בין דרך פוטי (Fóti út) לבין נחל סילאש (Szilas) לשני נתיבים לכל כיוון. תחנת הרכבת ניוגאטי קניון וסט אנד אולם השוק המקורה להל מפעלי מים מטרופוליטן כנסיית מרגיט הקדושה מנהל המס האזורי המרכזי של הונגריה תיאטרון יוז'ף אטילה מטה המשטרה הארצי, של מחוז פשט ושל בודפשט אוצר המדינה של הונגריה מפעלי חשמל בבודפשט (המטה) המועצה לתשלום פנסיה וקופת חולים לאומית כנסיית הקהילה של מרטין הקדוש כנסיית הסיינטולוגיה בודפשט מכון החיטוי של בודפשט קניון דונה פלאזה בית החולים לילדים ברחוב מדאראס (Madarász) תחנת Volánbusz, תחנת הרכבת אויפשט בנוסף לאלה, ישנם בנקים רבים, חברות ביטוח ובנייני משרדים נוספים לאורך הכביש. Budapest lexikon I–II. Főszerk. Berza László. 2., bőv. kiad. Budapest: Akadémiai. 1993. ISBN 963-05-6409-2 (לקסיקון בודפשט) מדיה וקבצים בנושא דרך ואצי בוויקישיתוף "Útvonalterv: Nyugati tér → Váci út / Székesdűlő sor". Google Térkép. נבדק ב-2020-02-22.
נחום צירולניקוב

נאום (נחום) יזראילביץ' צירולניקוב (ברוסית: Наум Израилевич Цирульников;‏ 24 בספטמבר 1910 – 28 בדצמבר 1979) היה קצין יהודי בדרגת תת-אדמירל בחיל הים הסובייטי. נחום בן ישראל צירולניקוב נולד בעיר ביחוב שבפלך מוהילב של האימפריה הרוסית (כיום נמצאת העיר בתחומי מדינת בלארוס) במשפחה יהודית. מגיל 15 עבד כפועל במפעל לייצור יציקות ברזל. בגיל 18 התנדב לשירות בצי. הוא התקבל ללימודים בבית הספר הימי הגבוה על שם פרונזה. לאחר שסיים את הכשרתו הוא שרת כקצין נשק בצוללת שהייתה חלק מצי הים השחור. בשנת 1935 מונה לסגן מפקד צוללת. בשנת 1938 הוא הועבר לצי האוקיינוס השקט שם מונה למפקד צוללת. בשנת 1940 עבר לשרת במפקדת צי האוקיינוס השקט בתפקיד עוזר ראש אגף המבצעים. ב-1941 מונה לראש אגף המבצעים. צי האוקיינוס השקט לא נטל חלק בקרבות בין גרמניה הנאצית לברית המועצות, אך היה בכוננות למלחמה מול יפן וליווה שיירות הספקה מארצות הברית לברית המועצות בחלק הצפוני של האוקיינוס השקט. באוגוסט 1945 נטל צירולניקוב חלק בלחימה כנגד היפנים במהלך מבצע סערת אוגוסט. הוא השתתף בתכנון השתלטות הצי על הנמלים בקוריאה והשתלטות על האיים הקוריליים. לאחר המלחמה המשיך צורילניקוב לשרת בצי. עד 1947 פיקד על אחד מבסיסי צי האוקיינוס השקט. בשנת 1949 הועלה לדרגת קונטר-אדמירל. ב-1950 מונה למפקד שייטת צוללות בצי הבלטי. ב-1954 מונה למדריך בכיר בבית הספר לקציני חיל הים בעיר לנינגרד. ב-1955–1957 הדריך בבית הספר לקציני חיל הים בריגה. ב-1957–1960 למד באקדמיה צבאית של המטה הכללי. בתום לימודיו נשאר באקדמיה כמרצה בכיר לטקטיקה ימית. בשנת 1969 פרש מן השירות הצבאי. נחום צירולניקוב נפטר ב-28 בדצמבר 1979. נקבר בבית העלמין וגנקובסקויה. במהלך הקריירה שלו עוטר נחום צירולניקוב ב: עיטורי לנין, שני עיטורי הדגל האדום, עיטור נחימוב, שני עיטורי הכוכב האדום ובמדליות שונות. על נחום צירולניקוב, באתר "הלוחמים היהודים במלחמת העולם השנייה" (ברוסית)
סבטוזר נשיץ'

סבטוזר ט. נשיץ' (בסרבית: Светозар Т. Нешић;‏ 12 בנובמבר 1851 – 1927) היה קולונל סרבי אשר כיהן כממלא מקום ראש המטה הכללי הסרבי בין 1902–1903. נשיץ' נולד בנגוטין ב-12 בנובמבר 1851. ב-1869 הוא החל ללמוד באקדמיה הצבאית הסרבית. ב-1874 הוא סיים את לימודיו והחל לשרת בחיל התותחנים בדרגת לוטננט משנה. במהלך המלחמה הסרבית-עות'מאנית (1876–1877) והמלחמה העות'מאנית-רוסית (1877–1878) הוא שימש כמפקד בריגדת קריינה. לאחר מכן שימש כשלישו הצבאי של המלך מילאן וכנספח צבאי בקונסטנטינופול. בין 1894–1897 הוא שימש כמרצה באקדמיה הצבאית הסרבית. לאחר מכן שימש כראש מחלקת ההיסטוריה במטה הכללי. ב-1902 הוא מונה באופן זמני לראש המטה הכללי הסרבי. אף על פי שהוגדר כממלא מקום, הוא כיהן בתפקיד כממלא מקום. בתפקידו זה, הוא ארגן מחדש את מערך הגיוס הסרבי, והכין תוכנית חדשה למלחמה עם האימפריה העות'מאנית. תוכנית שיושמה בהצלחה רבה במהלך מלחמת הבלקן הראשונה ב-1912. ב-1905 הוא פרש מהצבא עקב מצב בריאותי רעוע. הוא נפטר בבלגרד ב-1927. במהלך הקריירה שלו הוא פרסם שישה ספרים בנושא תאוריה צבאית, וכן מאמרים רבים שפורסמו בכתבי עת צבאיים. סבטוזר נשיץ'
ימי ראשית הקיץ

ימי ראשית הקיץ הוא שיר שנכתב על ידי יענקל'ה רוטבליט והולחן על ידי שמוליק קראוס בשנת 1977. השיר יצא לראשונה במסגרת אלבומו של קראוס "שבעים שמונים", שיצא באותה השנה. השיר מתאר את הימים הראשונים של עונת הקיץ. אלבומו של קראוס יצא תוך כדי ניסיונות להקים את להקת כיף התקווה הטובה, שבה היו חברים ג'וזי כץ, חנן יובל ואלי מגן, שאף ביצע את השיר באלבום. הלהקה התפרקה והשיר נכלל באלבומו של קראוס ומבצעת אותו באלבום ג'וזי כץ. את השיר עיבד מוזיקלית אילן וירצברג. השיר הועמד לבחירה במצעד הפזמונים השבועי של רשת ג' בשבוע של ה-30 במאי 1977. הוא צעד ארבעה שבועות בלבד ובשיאו הגיע למקום ה-20 במצעד. את השיר ביצעה בר בלפר בשנת 2006 בסרט מישהו לרוץ איתו בכיכובה. בפברואר 2011 ביצעה מיקה שדה את השיר בהיכל התרבות בתל אביב בערב למען הגן השיקומי בירושלים. בשנת 2013 ביצעו שרון מולדאבי וצילי ינקו את השיר במופע מחווה לזכר שמוליק קראוס במסגרת ג'אם 88 אף אם מבית היוצר של אקו"ם, נמל תל אביב. בפברואר 2021 הוציאה המוזיקאית אור אדרי עם עמיר רוסיאנו (ג'נגו) גרסת כיסוי לשיר במסגרת האלבום "הוצאו מהקשרם - שרים רוטבליט", אלבום המחווה ליענקל'ה רוטבליט. השיר היה אחד המועמדים במצעד השנתי של גלגלצ לשנת תשפ"א. בפברואר 2023 ביצע את השיר המוזיקאי ברי סחרוף בערב מחווה לג'וזי כץ שנערך בהיכל התרבות. בינואר 2024 ביצעה את השיר ענת מושקובסקי לנגינת תזמורת הג'אז הישראלית במועדון הגריי. ג'וזי כץ - ימי ראשית הקיץ, סרטון בערוץ "Guy Alon", באתר יוטיוב (אורך: 04:26) אור אדרי, ג'נגו - ימי ראשית הקיץ, סרטון בערוץ "נענע דיסק - NaNa Disc", באתר יוטיוב (אורך: 03:54) ימי ראשית הקיץ – מילים וביצועים | קראוס, שמוליק, 1935-2013 מלחין | מוזיקה | הספרייה הלאומית, באתר www.nli.org.il ימי ראשית הקיץ – פזמונט, באתר pizmonet.co.il רונה קינן ושלמה בר נפגשו באורקסטרה, באתר ynet, 4 במרץ 2014 דרור גלוברמן, ‏שמוליק קראוס היה נהנה, ואז שובר להם גיטרה על הראש, באתר ‏מאקו‏, 8 במרץ 2013 תומר פישר, הוצאו מהקשרם – שרים רוטבליט, בבלוג של יובל אראל, מגזין מוזיקה ותרבות, 7 בפברואר 2021 אמיר שוורץ, ערב המחווה לג'וזי כץ נצמד לנוסטלגיה ופספס הזדמנות לתת טוויסט נועז ומרענן, באתר ynet, 9 בפברואר 2023 יובל אראל‏, תזמורת הג'אז הישראלית עושה קסמים, בבלוג של יובל אראל, מגזין מוזיקה ותרבות, 6 בינואר 2024
אלכסנדר מאסין

אלכסנדר מאסין (בסרבית: Александар Машин‏; 24 במאי 1857 – 18 באפריל 1910) היה קולונל בצבא סרביה, אשר התפרסם בשל חלקו בהפיכה הצבאית בסרביה ב-1903. לאח ההפיכה שימש כשר הבינוי הזמני של סרביה. בין 1905–1906 הוא שימש כראש המטה הכללי הסרבי. מאסין נולד בבלגרד ב-24 במאי 1857. הוריו היגרו מבוהמיה לנסיכות סרביה. אביו, יובאן מאסין היה רופאו האישי של הנסיך אלכסנדר קאראג'ורג'ביץ'. לאחר שקאראג'ורג'ביץ' הודח מהשלטון והוחלף בידי בית אוברנוביץ', משפחת מאסין שמרה אמונים לבית קאראג'ורג'ביץ' הגולה. למרות זאת, לאחר שב-1871 התגייס אלכסנדר מאשין לצבא סרביה, הוא זכה לקידומים מהירים תודות לכישרונו. בהמשך, המלך מילאן אוברנוביץ' אף מינה אותו לשליש הצבאי שלו. ב-1897 הוא מונה לנספח צבאי במונטנגרו. שנתיים לאחר מכן הוא היה חבר במשלחת הסרבית שחתמה על אמנות האג. אחיו של מאסין, סווצוזאר מאסין, נישא לדראגה לוגנוביץ'. היחסים בין דראגה לאלכסנדר היו רעים מאז ומתמיד. לאחר מותו של אחיו ב-1851, דראגה החלה לעבוד כמשרתת של המלכה נטליה אוברנוביץ', ובהמשך הפכה לפילגשו של אלכסנדר הראשון, מלך סרביה. דראגה הייתה מלכה לא-פופולרית, ויחסיה עם מאסין החמירו. זו הייתה אחת הסיבות לכך שב-1900 הוא עזב את הצבא. מאסין התקרב לקבוצת קצינים צעירים בהנהגתו של דרגוטין דימטרייביץ', אשר מאסו בשלטונו של המלך אלכסנדר והחליטו לרצוח אותו ולהחזיר לשלטון את בית קאראג'ורג'ביץ'. ב-29 במאי 1903, פתחו דימטרייביץ' ומאסין בהפיכה צבאית במדינה. מאסין השתלט על רגימנט הרגלים ה-7 ויחד עמו כיתר את הארמון המלכותי. הוא השתתף בחיפושים האינטנסיביים אחר בני הזוג המלכותי שהסתתרו בארמון. לאחר מכן הוא פנה אל ביתו של ראש הממשלה דימיטרייה צינצאר-מרקוביץ', וירה בו למוות במו ידיו. כמו כן הוא הורה לווייסלב טנקוסיץ' לרצוח את שני אחיה הצעירים של המלכה, ואת שר הפנים וליה טודורוביץ'. לאחר ההפיכה היה חבר מאסין בממשלה הזמנית שהקימו הקושרים, ובמשך זמן קצר החזיק בתפקיד שר הבינוי. ב-1905 הוא מונה לראש המטה הכללי הסרבי. עם זאת, במאי 1906 הוא פוטר מהתפקיד על פי דרישתה של בריטניה שהתנתה את חידוש היחסים הדיפלומטיים עם סרביה (שנותקו בעקבות ההפיכה ב-1903) בפיטוריהם של מאסין וקושרים נוספים מתפקידיהם. לאחר פרישתו התגורר מאסין בבלגרד עד מותו ב-18 באפריל 1910. Mijatović, Čedomilj (1907). A royal tragedy; being the story of the assassination of King Alexander and Queen Draga of Servia. Eveleigh Nash. p. 230. OCLC 12538407. Vucinich, Wayne S. (2006). Serbia Between East and West. The Events of 1903–1908. ACLS History E-Book Project. p. 324. ISBN 9781597402422.
אצלי הכל בסדר (שיר של ג'וזי כץ)

אצלי הכל בסדר הוא שיר בביצוע ג'וזי כץ שכתבו יענקל'ה רוטבליט ומאיר אריאל והלחינו שמוליק קראוס ושלום חנוך על פי מכתב שכתבה כץ לאמה בארצות הברית. השיר מתאר יום בחייה של ג'וזי כץ, תמונות מחיי הזמרת הצעירה שעלתה לבדה לישראל, את הרחוב שבו היא גרה ואת סדר יומה. רוטבליט הפך את המכתב לשיר יחד עם מאיר אריאל והוא הולחן בידי שמוליק קראוס ושלום חנוך בשנת 1970, עם העיבוד של ירון גרשובסקי, והיה מיועד במקור לאלבום של להקת כיף התקוה הטובה (אלבום שמעולם לא הושלם). כך סיפרה ג'וזי כץ בריאיון לעיתון הארץ בספטמבר 2012: "אתה יודע איך נולד השיר אצלי הכל בסדר? ישבנו בדירה, שלום, אריק, אני, רוטבליט, היינו מסטולים כמובן, ממש ממש, ופתאום רוטבליט שאל: 'תגידי, מה עשית היום, ג'וזי?' ואני התחלתי להגיד לו, ככה, שכתבתי מכתב לאמא שלי, שמצאתי דירה, קצת לא מסודרת, וקניתי מצרכים בשביל שבת, שיש איזה בחור גבוה שרוצה לכתוב עלי מאמר לעיתון ושהדלקתי נרות... ובעצם, מכל הווידוי הזה, מהמלים שלי, עשו את השיר". השיר הוקלט בעיבוד של ירון גרשובסקי אך רק לאחר שנתיים וחצי הודפס על תקליטון ונשלח לרדיו לראשונה בשנת 1973, במסגרת ההרכב השני של שלישיית "החלונות הגבוהים", כשאלי מגן מחליף את אריק איינשטיין, שפרש מההרכב ב-1968. השיר זכה להצלחה ועם השנים הפך לאחד המזוהים ביותר עם ג'וזי כץ. השיר, שעליו חתומים בצוותא רוטבליט, קראוס ושלום חנוך (ובמקומות מסוימים יש קרדיט גם למאיר אריאל על המלים) לא הצליח במיוחד במצעדי הפזמונים אך הפך עם השנים לשיר אהוב מאוד שחודש פעמים אחדות (בין היתר, בפי מיקה קרני). "אצלי הכל בסדר" הוא גם השם שניתן לסרט התיעודי שנעשה על ג'וזי כץ בידי ירון אמיתי וארז תדמור ב-2005. בשנת 2001 ביצעה את השיר מיקה קרני. גרסת הכיסוי שלה הגיעה למקום הראשון במצעד הפזמונים של רשת ג'. את השיר ביצעו נינט טייב ומיה דגן בסדרת הטלוויזיה השיר שלנו. השיר מופיעה באלבומה של חוה אלברשטיין, אבק של כוכבים. בשנת 2021 הוציאו המוזיקאיות גלי אלון ואליוט גרסת כיסוי לשיר במסגרת האלבום "הוצאו מהקשרם - שרים רוטבליט", אלבום המחווה ליענקל'ה רוטבליט. מילות השיר "אצלי הכל בסדר", באתר שירונט אצלי הכל בסדר - ג'וזי כץ (ביצוע מקורי) | מתוך "התשמע קולי - האוסף", סרטון בערוץ "ג'וזי כץ", באתר יוטיוב (אורך: 04:07) בועז כהן, נותר רק לקוות ג'וזי כץ מספרת על נסיבות כתיבת השיר, באתר הארץ, 14 בספטמבר 2012 אצלי הכל בסדר השבוע כבר מצאתי לי חדר – מילים וביצועים | קראוס, שמוליק, 1935-2013 מלחין מבצע | מוזיקה | הספרייה הלאומית, באתר www.nli.org.il בועז כהן, נותר רק לקוות, באתר הארץ, 14 בספטמבר 2012 אצלם הכל בסדר, באתר ynet, 23 באפריל 2001 השיר שלנו 2 - אצלי הכל בסדר, סרטון בערוץ "oursongtv - השיר שלנו", באתר יוטיוב (אורך: 02:28) אצלי הכל בסדר - חוה אלברשטיין, סרטון בערוץ "יענקל'ה רוטבליט - הערוץ הרשמי", באתר יוטיוב (אורך: 03:57) תומר פישר, הוצאו מהקשרם – שרים רוטבליט, בבלוג של יובל אראל, מגזין מוזיקה ותרבות, 7 בפברואר 2021
בהיירון סינג שקהוואט

בהיירון סינג שקהוואט (בהינדי: भैरोंसिंह शेखावत;‏ 23 באוקטובר 1925 – 15 במאי 2010) היה פוליטיקאי הודי שכיהן כסגן נשיא הודו ה-11 וראש השרים של ראג'סטאן. בהיירון סינג שקהוואט נולד ב-23 באוקטובר 1925 בכפר ק'צאריוואי בהודו הבריטית (היום בראג'סטן, הודו). הוא נאלץ להפסיק את לימודיו על מנת לפרנס את משפחתו לאחר מות אביו, ועבד כחקלאי וכשוטר. ב-1950 הצטרף שקהוואט לבהרטיה ג'אנה סנג (Bharatiya Jana Sangh), ובבחירות לאספה המחוקקת של ראג'סטאן ב-1952 נבחר מטעמה לאספה, כשהוא מתפטר מתפקידו במשטרה. הוא נבחר מחדש לאספה ב-1957, 1962 ו-1967. ב-1972 הוא הפסיד את מושבו בראג'סטן, אך נבחר ב-1973 לרג'יה סבהה מטעם מאדהיה פרדש. במהלך מצב החירום בהודו מיוני 1975 עד מרץ 1977, נאסר שקהוואט, לצד מרבית מנהיגי האופוזיציה. בבחירות לאספה המחוקקת של ראג'סטן ב-1977 חזר שקהוואט ונבחר לאספה הפעם מטעם מפלגת ג'נטה, שאליה הצטרפה בהרטיה ג'אנה סנג לצד שאר מפלגות האופוזיציה. המפלגה נצחה בבחירות, ושקהוואט מונה לראש השרים של ראג'סטן, תפקיד בו החזיק עד ל-15 בפברואר 1980, אז פוזרה ממשלתו על ידי נשיא הודו, בעקבות ניצחון הקונגרס הלאומי ההודי בבחירות הכלליות. בבחירות לאספה הפסידה מפלגתו, ומיולי 1980 עד דצמבר 1989 כיהן שקהוואט כיו"ר האופוזיציה באספה. בתקופה זו הצטרף למפלגת העם ההודית, שהוקמה ב-1980. בבחירות לאספה המחוקקת של ראג'סטן ב-1990 ניצחה קואליציה בין מפלגת העם ההודית וג'נטה דאל, ושקהוואט חזר לכהן כראש השרים ממרץ 1990 עד דצמבר 1992. גם ממשלתו השנייה פוזרה עם ממשלות מאדהיה פרדש והימאצ'ל פרדש שנשלטו על ידי מפלגת העם ההודית בעקבות הריסת מסגד באבור ב-1992, והוחל שלטון הנשיא (אנ') על ראג'סטן עד לאחר הבחירות לאספה בנובמבר 1993. בבחירות אלו שוב ניצח שקהוואט, שהפעם כיהן כהונה מלאה מדצמבר 1993 עד דצמבר 1998. בבחירות לאספה המחוקקת של ראג'סטן בנובמבר 1998 הפסיד שקהאווט, שהיה למנהיג האופוזיציה באספה. באוגוסט 2002 נבחר שקהוואט לסגן נשיא הודו, והיה לסגן נשיא הראשון מטעם מפלגת העם ההודית. שקהוואט התמודד על משרת נשיא הודו מול פרטיבה פטיל ביולי 2007 והובס. בעקבות תבוסתו התפטר מכהונתו כסגן נשיא הודו, כחודש קודם סיום כהונתו. שקהוואט נפטר ב-15 במאי 2015, וגוויתו נשרפה. שקהוואט היה נשוי לסוראג' קאנהור, והייתה להם בת יחידה. מדיה וקבצים בנושא בהיירון סינג שקהוואט בוויקישיתוף Sh. Bhairon Singh Shekhawat, באתר סגן נשיא הודו (באנגלית) Shekhawat began career as policeman, The Times of India, ‏14 באוגוסט 2002 (באנגלית) Three BJT govts dismissed, The Indian Express, ‏16 בדצמבר 1992 (באנגלית) Shekhawat sworn in, The Indian Express, ‏5 בדצמבר 1993 (באנגלית) Ex-vice pres Bhairon Singh Shekhawat dead, India Today
אנמריה מרינקה

אנמריה מרינקה (ברומנית: Anamaria Marinca; נולדה ב-1 באפריל 1978) היא שחקנית קולנוע, טלוויזיה ותיאטרון רומנייה. מרינקה נולדה ביאסי, אמה כנרית ואביה פרופסור לתיאטרון, בילדותה למדה לנגן על כינור, היא למדה באוניברסיטת ג'ורג'ה אנסקו לאמנויות (Universitatea Națională de Arte „George Enescu). ב-2004 גילמה נערת ליווי במיני סדרה הבריטית-קנדית "Sex Traffic", על תפקיד זה זכתה בשלושה פרסים וביניהם פרס באפט"א לטלוויזיה, ב-2006 הופיעה בפרק של הסדרה מלון בבילון. ב-2007 שיחקה בסרט "4 חודשים, 3 שבועות ויומיים", המתרחש ברומניה הקומוניסטית ומספר על סטודנטיות באוניברסיטה הבאות לבצע הפלה. היא זכתה לשבחים עבור תפקידה וקיבלה מועמדות לפרס האקדמיה האירופית לקולנוע. באותה שנה שיחקה פקידת קבלה במלון בסרט "נעורים ללא נעורים" המתבסס על רומן מאת הסופר הרומני מירצ'ה אליאדה. ב-2009 בסרט "Storm" העוסק במלחמת בוסניה, באותה שנה שיחקה מכשפה בסרט הרוזנת ובסרט האירי חמש דקות של גן עדן, ב-2011 שיחקה אמנית רחוב בסרט הרומנטי "Perfect Sense". בשנת 2022 שיחקה בדרמה האימה "לא תהיי לבד" (אנ') של הבמאי הצפון מקדוני גורן סטולבסקי (אנ') לצד שחקנים כמו נומי ראפאס וקרלוטו קוטה. בשנת 2023 כיכבה בתפקיד הראשי שוב בסרטו של סטולבסקי, "משק בית למתחילים" (אנ'). בתיאטרון שיחקה במחזה מידה כנגד מידה. מדיה וקבצים בנושא אנמריה מרינקה בוויקישיתוף אנמריה מרינקה, במסד הנתונים הקולנועיים IMDb (באנגלית) אנמריה מרינקה, באתר AllMovie (באנגלית) אנמריה מרינקה, באתר Rotten Tomatoes (באנגלית) אנמריה מרינקה, במסד הנתונים הקולנועיים KinoPoisk (ברוסית)
סטופחם

סטופחם (ברוסית: СтопХам) היא תנועה חברתית ומלכ"ר ברוסיה, הממצב את עצמו כפרויקט פדרלי, ומתנגד לגסות רוח והפרות של חוקי התנועה על ידי נהגי רכב. התנועה נוסדה בשנת 2010 במוסקבה. פעיליה נמצאים לא רק במספר ערים רוסיות, אלא גם באוקראינה, מולדובה, בלארוס וגאורגיה. ב-21 במרץ 2016 נסגר המלכ"ר על פי החלטה של בית המשפט העירוני של מוסקבה לבקשת משרד המשפטים. ב-2 בספטמבר 2016 ביטל בית המשפט העליון של רוסיה את ההחלטה לסגור את המלכ"ר. בספטמבר 2018, בית המשפט העירוני של מוסקבה, לבקשת משרד המשפטים, סגר שוב את המלכ"ר. ב-19 בפברואר 2024 פורסם ששלושה מחברי תנועת סטופחם נידונו ל-6 שנות מאסר על מכות עם יחידת גרום ביוני 2022 במוסקבה. אתר האינטרנט הרשמי של סטופחם סטופחם, ברשת החברתית פייסבוק סטופחם, ברשת החברתית VK https://www.zr.ru/content/news/913961-stopkhamu-prishel-konets-mosgors/ https://overclockers.ru/blog/ProKino/show/139997/Shest-let-kolonii-poluchili-aktivisty-StopHama-za-sryv-operacii-narkopolicejskih-v-2022-godu
Body Language

האם התכוונתם ל... Body Language (שיר של קווין) – שיר של קווין משנת 1982 Body Language (אלבום של קיילי מינוג) – אלבום אולפן של קיילי מינוג משנת 2003 Body Language (שיר של ג'סי מקרטני) (אנ') - שיר של ג'סי מקרטני משנת 2009 Body Language (אלבום של בלייק שלטון) (אנ') - אלבום אולפן של בלייק שלטון משנת 2021 ראו גם שפת גוף
תחזור

"תחזור" הוא שיר של הפרויקט של עידן רייכל בביצועה של הזמרת הישראלית רוני דלומי. הוא יצא לאור ב-31 באוקטובר 2023, באמצעות חברת התקליטים הליקון ארומה מיוזיק, כסינגל המוביל מתוך אלבום האולפן החמישי של הפרויקט, מגדל של אור (2024). את השיר כתבו והלחינו עידן רייכל ואבי אוחיון והפיק רייכל. השיר יצא בצל מלחמת חרבות ברזל והוקדש לחטופים במסגרת החטיפה לעזה ולנרצחים. את השיר כתבו עידן רייכל ואבי אוחיון והפיק רייכל. בצאתו של השיר פרסם רייכל הצהרה בה כתב: ”אנחנו מדינה שכולה, שתקום ותפרח, מתוך עוצמות הגעגועים, מתוך התקווה שישובו, שיחזרו, מתוך הכאב והכבוד לאלו שכבר לא יחזרו, ויחיו בלבנו לתמיד”, והוסיף ”נמשיך ונהיה מגדל של אור אחד לשני. נהיה טובים יותר, חזקים יותר, ראויים יותר”. זה שיתוף הפעולה הראשון של רייכל ודלומי, כ-13 שנים לאחר שהקליטה את השיר "Cada Dia" מתוך האלבום בין קירות ביתי (2008) של הפרויקט של עידן רייכל באלבום הבכורה שלה קצת אחרת (2010). מבקר המוזיקה יוסי חרסונסקי העניק ביקורת חיובית לשיר, בה אמר: ”הלחן והביצוע של דלומי פוגעים בכל הנקודות הרגישות שלנו. עידן רייכל ואבי אוחיון שרטטו קו מלודי שעושה את דרכו הכי ישיר אל מרכז הרגש, ודלומי הופכת אותו לטהור ועוצמתי, כזה שמעורר רגשות עד קשים להתמודדות, אבל אינו סותם את הגולל על התקווה.” אלון פרוכטר, "הלוואי תבוא בלי להודיע עוד היום": עידן רייכל ורוני דלומי שרים למען החטופים, באתר כאן – תאגיד השידור הישראלי, 31 באוקטובר 2023 רינת קרמר יבלינוביץ, ‏"תחזור": הפרויקט של עידן רייכל ורוני דלומי בשיר מרגש, באתר "סרוגים", 31 באוקטובר 2023 יוסי חרסונסקי, הפרויקט של עידן רייכל ורוני דלומי תחזור, באתר יוסמיוסיק, ‏1 בנובמבר 2023 המצעד הישראלי, באתר גלגלצ, ‏7 בדצמבר 2023 הפרויקט של עידן רייכל עם רוני דלומי / תחזור | הליקון ארומה מיוזיק גרופ, באתר הליקון ארומה מיוזיק גרופ, ‏31 באוקטובר 2023
יארד נוגוס

יארד נוגוס (באנגלית: Yared Nuguse; נולד ב-1 ביוני 1999) הוא אתלט אמריקאי. סגן אלוף העולם באולם (גלאזגו 2024) ושיאן אמריקה באולם בריצת 3000 מטר ושיאן אמריקה באצטדיון ובאולם בריצת 1500 מטר ובריצת מייל. נוגוס גדל בלואיוויל, קנטקי, למשפחת מהגרים מאתיופיה, בן רביעי מתוך שישה אחים. אביו ברח מאתיופיה כפליט פוליטי בשנות ה-80. אביו לימד מתמטיקה ואנגלית לפני שקיבל מקלט בארצות הברית. בתחילה הוא התיישב בארלינגטון, וירג'יניה, שם הכיר את אשתו. הוא למד באוניברסיטת נוטרדאם באינדיאנה. בתחילה תכנן להיות אורתודנט אך סיים תואר ראשון בביוכימיה בשנת 2021 תואר ראשון והחל ללמוד לתואר שני בניהול. במבחנים האמריקאים לאולימפיאדת טוקיו שנערכו ביוג'ין, אורגון ביוני 2021 סיים במקום שלישי בריצת 1500 מטר בתוצאה של 3:36.19 דקות, אחרי קול הוקר (3:35.28 דקות) והאלוף האוליפי היוצא מתיו צנטרוביץ' (3:35.34 דקות), אך החמיץ את המשחקים האולימפיים בשל פציעה. בתחרות שנערכה באולם באוניברסיטת בוסטון ב-27 בינואר 2023 קבע בריצת 3000 מטר שיא אמריקה חדש של 7:28.24 דקות, שיפור לשיא בן עשר השנים של גאלן ראפ (7:30.16 דקות). התוצאה שקבע טובה יותר משיא אמריקה באצטדיון בריצת 3000 מטר שנקע בשנת 2022 על ידי גרנט פישר (7:28.48 דקות). שבועיים לאחר מכן, בתחרות שנערכה באולם בניו יורק ב-11 בפברואר הוא קבע בריצת מייל שיא אמריקה חדש והתוצאה השנייה בטיבה בכל הזמנים של 7:28.48 דקות, שיפור לשיא בן 18 השנים של ברנרד לאגאט מארצות הברית (3:49.98 דקות). תוך כדי הריצה הוא קבע גם בריצת 1500 מטר שיא אמריקה חדש של 3:33.22 דקות, שיפור לשיאו של ברנרד לאגאט (3:33.34 דקות). הוא פיספס במעט את שיא העולם של יומיף קג'לצ'ה מאתיופיה (3:47.01 דקות). במסגרת ליגת היהלום שנערכה באוסלו, נורווגיה ב-15 ביוני הוא סיים במקום שלישי בריצת 1500 מטר בשיא אמריקה חדש של 3:29.02 דקות, אחרי יקוב אינגבריגטסן מנורווגיה שקבע שיא אירופה חדש של 3:27.95 דקות ומוחמד כתיר מספרד (3:29.02 דקות). שיפור לשיא בן 18 השנים של ברנרד לאגאט (3:29.30 דקות). באליפות ארצות הברית שנערכה ביוג'ין ב-9 ביולי זכה במדליית זהב בריצת 1500 מטר בתוצאה של 3:34.90 דקטות, לפני ג'ו ואקום (3:35.32) וקול הוקר (3:35.46 דקות). במסגרת ליגת היהלום נשערכה בלונדון, הממלכה המאוחדת ב-23 ביולי זכה לראשונה בריצת 1500 מטר בתוצאה של 3:30.44 דקות. היה זה הניצחון הראשון של אתלט אמריקאי בריצת 1500 בליגת היהלום מאז 2011. באליפות העולם שנערכה בבודפשט, הונגריה ב-23 באוגוסט סיים במקום חמישי בריצת 1500 מטר בתוצאה של 3:30.25 דקות. בגמר ליגת היהלום שנערך ביוג'ין ב-16 בספטמבר הוא סיים שני בריצת מייל בשיא אמריקה חדש ובתוצאה הרביעית בטיבה בכל הזמנים של 3:43.97 דקות, אחרי יקוב אינגבריגטסן שקבע שיא אירופה חדש והתוצאה השלישית בטיבה בכל הזמנים של 3:43.73 דקות. נוגוס שבר את השיא בן 16 השנים של אלן ווב מארצות הברית (3:46.91 דקות). באליפות העולם באולם שנערכה בגלאזגו, הממלכה המאוחדת ב-2 במרץ 2024 זכה במדליית כסף בריצת 3000 מטר בתוצאה של 7:43.59 דקות, אחרי ג'וש קר מהממלכה המאוחדת (7:42.98 דקות) וסלמון ברגה מאתיופיה (7:43.64 דקות). ריצת 1500 מטר: 3:29.02 דקות (2023), שיא אמריקה ריצת מייל: 3:43.97 דקות (2023), שיא אמריקה ריצת 1500 מטר: 3:33.22 דקות (2023), שיא אמריקה ריצת מייל: 3:47.38 דקות (2023), שיא אמריקה ריצת 3000 מטר: 7:28.24 דקות (2023), שיא אמריקה מדיה וקבצים בנושא יארד נוגוס בוויקישיתוף יארד נוגוס, באתר olympedia.org יארד נוגוס, באתר התאחדות האתלטיקה הבין-לאומית
תמורה (קורבנות)

המושג "תמורה" בהלכה מתייחס לפעולה של ניסיון המרת קדושת קורבן אחת בבהמה כשרה אחרת. פעולה זו אסורה על פי התורה ואף המרת הקדושה אינה מתבצעת אלא הקורבן נשאר קודש. ומאידך הקדושה חלה גם על הבהמה המומרת, בנוסף לבהמה שהוקדשה לכתחילה. הבהמה המומרת נקראת תמורה. המצווה מופיעה בתחילת פרשת ההקדשות שבסוף ספר ויקרא: לֹא יַחֲלִיפֶנּוּ, וְלֹא-יָמִיר אֹתוֹ טוֹב בְּרָע--אוֹ-רַע בְּטוֹב; וְאִם-הָמֵר יָמִיר בְּהֵמָה בִּבְהֵמָה, וְהָיָה-הוּא וּתְמוּרָתוֹ יִהְיֶה-קֹּדֶשׁ. — ויקרא כ"ז, י דיני תמורה אינם חלים על הקדשים הבאים, שאותם לא ניתן להמיר והם בגדר "אינה עושה תמורה": בהמת תמורה ולד בהמת הקדש קורבן שאינו בהמה - עוף או קורבן מנחה קורבן של גוי - מדין תורה אינה עושה תמורה המרה בבהמות הבאות אינה חלה כי הן אינן ניתנות להקרבה: כלאיים - בהמה שנולדה מהורים ממינים שונים. יוצא דופן - בהמה שנולדה בניתוח קיסרי. טומטום ואנדרוגינוס - כאשר לא ניתן לקבוע את מין הבהמה. לעומת זאת, המרה בבהמה בעלת מום חלה מכיוון שהוא ממין שמובא כקורבן. איש או אישה מישראל שהמירו קורבן בידיעת האיסור, בעדות שהתקבלה בבית דין ובהתראה, נענשים במלקות. מדרבנן, גוי שהמיר הבהמה מומרת. אין אדם ממיר בהמתו בקורבן שאינו שלו, אבל אם אמר בעל הקורבן "כל הרוצה להמיר ימיר", ממיר בה כל אדם. והממיר בקר בצאן או צאן בבקר, או כבשים בעזים או עזים בכבשים, או נקבות בזכרים וזכרים בנקבות, או שהמיר בהמה אחת במאה או מאה באחת, בין בבת אחת בין בזו אחר זו הרי אלו תמורה, ולוקה כחשבון הבהמות שהמיר. דין התמורה שונה מקורבן לקורבן: תמורת קורבן עולה - נקרב כעולה. אם היא נקבה או בעלת מום - תרעה הנקבה עד שייפול בה מום ותימכר, ויובא בכסף קורבן עולה. תמורת קורבן חטאת - אין מה לעשות איתה. תמורת קורבן אשם - תרעה עד שייפול בה מום, ומכספיה ירכש קורבן עולה. תמורת קורבן תודה - נקרב כתודה, אלא שאין צורך להביא איתה לחם כמו בקורבן תודה רגיל. תמורת קורבן שלמים - נקרב כשלמים לכל דיניו. תמורת קורבן הפסח - אם המיר בה קודם חצות י"ד ניסן, אין תמורתו קרבה, אלא תרעה עד שייפול בה מום, ויובא בכספיה שלמים. אם המיר בה אחר חצות י"ד ניסן, התמורה עצמה תקרב שלמים. תמורת הבכור והמעשר - ירעו עד שייפול בהן מום, ויאכלו: תמורת הבכור שייכת לכוהנים ותמורת המעשר לבעלים. הקב"ה רצה להטיל מורא בלב בני אדם בכל ענייני הקדש. האדם מטבעו מנסה לחסוך וכך ירצה להחליף בהמה שהקדיש בבהמה פחותת ערך. אם יותר לו להחליף רע בטוב, יבא גם להחליף טוב ברע וכך כל החלפה נאסרה. דב ברקוביץ, שורש הקדושה בשורש המרי, פורטל הדף היומי מאמרים בנושא תמורה, באתר ספריית אסיף ספר החינוך, מצווה שנא ושנב משנה תורה, הלכות תמורה ג ספר החינוך, מצווה שנב משנה תורה, הלכות תמורה ד, טו